Broj: 711-I-1734-P-171/19-07-19

Zagreb, 04. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Mate Mišetića**, **člana Uprave trgovačkog društva HP- Hrvatska pošta d.d. do 10. listopada 2021.g.,** pokrenutom Odlukom Povjerenstva broj: 711-I-665-P-171-19/21-05-19 od 19. ožujka 2021.g., na 162. sjednici, održanoj 04. ožujka 2022.g., donosi sljedeću:

**ODLUKU**

1. **Primanjem dodatne naknade za obnašanje dužnosti u vidu isplaćenih prigodnih nagrada dana 21. ožujka 2018.g. u iznosu od 500,00 kuna, 21. svibnja 2018.g. u iznosu od 1.000,00 kuna i 20. prosinca 2018.g. u iznosu od 2.500,00 kuna te uplate u dobrovoljni mirovinski fond dana 17. prosinca 2018.g. u iznosu od 16.184,62 kune, istodobno s primanjem plaće za obnašanje dužnosti člana Uprave trgovačkog društva HP-Hrvatska pošta d.d. dužnosnik Mate Mišetić, član Uprave navedenog trgovačkog društva do 10. listopada 2021.g., počinio je povredu odredbe članka 7. točke d) ZSSI-a.**
2. **Za povredu ZSSI-a, opisanu pod točkom I. ove izreke, dužnosniku se izriče sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 4.000,00 kn, koja će se trajati 4 mjeseca i izvršit će se u 4 jednaka uzastopna mjesečna obroka, svaki u pojedinačnom iznosu od 1.000, 00 kn.**

Obrazloženje

Povjerenstvo je na 119. sjednici, održanoj 19. ožujka 2021.g., pokrenulo postupak za odlučivanje o sukobu interesa protiv dužnosnika Mate Mišetića, člana Uprave trgovačkog društva HP- Hrvatska pošta d.d. do 10. listopada 2021.g., zbog moguće povrede članka 7. točke d.) ZSSI-a koja proizlazi iz primanja dodatnih naknada za obnašanje dužnosti.

Na odluku o pokretanju postupka dužnosnik se očitovao dopisom od 30. travnja 2021.g. u bitnom navodeći da svi primitci koje je primio predstavljaju prihod na koji dužnosnik smatra da ima pravo sukladno važećem Ugovoru o pravima i obvezama člana Uprave kao i Kolektivnom ugovoru za radnike HP - Hrvatske pošte d.d. i odlukama HP - Hrvatske pošte d.d. kao poslodavca.

Dužnosnik u očitovanju ističe kako nije primio nikakvu „dodatnu naknadu" već isključivo primitak na koji ima pravo. Nadalje, dužnosnik navodi da tim primicima nije ni na koji način u izdvojenoj i boljoj poziciji od ostalih radnika HP - Hrvatske pošte d.d., što u konačnici on i sam je, bez obzira što se njegov položaj smatra javnom dužnosti u smislu Zakona o sprječavanju sukoba interesa. Nadalje, dužnosnik navodi da ne postoji zakonska odredba koja određuje točno koji primici se smatraju dodatnom naknadom, odnosno da se upravo ovi primitci, po osnovi jednokratnih prigodnih nagrada isplaćenih po ugovornoj osnovi, smatraju dodatnom naknadom. Slijedom čega smatra kako Povjerenstvo nema zakonske osnove ove primitke tretirati kao „dodatnu naknadu". Nadalje, dužnosnik navodi i da je HP - Hrvatska pošta d.d. dužna postupati po odredbama Kolektivnog ugovora za radnike HP - Hrvatske pošte d.d. i Ugovora o pravima i obvezama člana Uprave, te da stav Povjerenstva, kako isti moraju biti u skladu s Zakonom o sprječavanju sukoba interesa, ni u kojem pogledu ne utječe na valjanost Kolektivnog ugovora za radnike HP - Hrvatske pošte d.d. i Ugovora o pravima i obvezama člana Uprave te na obveze i prava koje proizlaze za poslodavca iz istog. Slijedom iznesenog dužnosnik smatra kako ne postoji zakonska osnova da bi se predmetni primitci smatrali nedopuštenima i nespojivima s njegovom dužnosti, kao i da nisu ostvarene pretpostavke da bi nastao ikakav sukob interesa zbog isplate predmetnih primitaka.

Člankom 3. stavkom 1. podstavkom 37. ZSSI-a propisano je da su predsjednici i članovi upravi trgovačkih društava koja su u većinskom državnom vlasništvu dužnosnici u smislu istog Zakona, stoga je i dužnosnik Mate Mišetić, koji je dužnost člana Uprave trgovačkog društva HP- Hrvatska pošta d.d. obnašao do 10. listopada 2021.g., obvezan postupati sukladno odredbama ZSSI-a.

 Člankom 7. ZSSI-a propisana su zabranjena djelovanja dužnosnika. Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti. Pritom se dodatnom naknadom za poslove obnašanja javnih dužnosti smatra, osim plaće za obnašanje dužnosti u smislu članka 4. stavka 1. ZSSI-a, svaki drugi dodatni primitak koji dužnosnik ostvari povrh plaće po osnovi obavljanja poslova iz nadležnosti dužnosnika, a ne predstavlja naknadu stvarnih troškova.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. Zakona o sprječavanju sukoba interesa, već primitci dodatnih naknada za poslove obnašanja javnih dužnosti.

U navedenoj presudi sud obrazlaže da primanje isplata dodatnih naknada predstavlja povredu zabrane propisane člankom 7. stavkom 1. točkom d) ZSSI/11-a tumačeći da se na radno-pravni status dužnosnika primjenjuju i odredbe ZSSI/11-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7. stavka 1. točke d) ZSS/11-a.

Provedbom postupka redovite provjere dužnosnikove imovine točnije uvidom u podatke Porezne uprave utvrđeno je da je dužnosnik ostvario primitak pod šifrom 21, ostali primitci koji se isplaćuju uz plaću u prosincu 2018.g. tako što je na dan 17. prosinca 2018.g. primio iznos od 16.184,62 kune, a 31. prosinca 2018.g. iznos od 3.060,31 kune. Isto tako utvrđeno je da je dužnosnik primio primitak pod šifrom 63, nagrade za radne rezultate i drugi oblici dodatnog nagrađivanja radnika tako što je 20. prosinca 2018.g. primio iznos od 2.500,00 kuna.

Stoga je Povjerenstvo dopisom Broj: 711-I-1842-P-171/19-03-18 od 31. listopada 2019.g. zatražilo očitovanje od trgovačkog društva HP- Hrvatska pošta d.d., na okolnosti po kojoj su osnovi dužnosniku bili isplaćivani navedeni iznosi te jesu li mu tijekom obnašanja dužnost bili isplaćivani drugi dohoci po osnovi bonusa, regresa za godišnji odmor i dara za dijete te ukoliko jesu, u kojim pojedinačnim iznosima i kada, te kojim je aktom, pojedinačnim ili općim, utvrđeno pravo na navedene isplate dužnosniku (ugovor o radu, odluka nadležnih tijela, opći akti trgovačkog društva i drugo), zajedno sa pozivom na dostavu sve dokumentacije vezano uz navedena traženja.

Navedeno trgovačko društvo očitovalo se dopisom od 22. studenog 2019.g., Broj: HP-01-8/19-61 u kojem se navodi da je u izvješću Porezne uprave naveden neto iznos od 16.184,62 kn od 17. prosinca 2018.g., neoporezivi dio, na ime dobrovoljnog mirovinskog fonda – III stup, na temelju članka 12. stavka 2. Ugovora o pravima i obvezama člana Uprave od 11. listopada 2018.g. te da je u izvješću Porezne uprave naveden iznos od 2.500,00 kuna koji se odnosi na jednokratnu prigodnu nagradu isplaćenu 20. prosinca 2018.g. na temelju članka 12. stavka 1. istog Ugovora te članka 61. Kolektivnog ugovora za radnike HP-a, kao i iznos od 3.060,31 kune koji se odnosi na dar u naravi-službeni automobil bez isplate radniku od 31. prosinca 2018.g., a na koji dužnosnik ima pravo temeljem članka 6. stavka 1. istog Ugovora te temeljem članka 4. Pravilnika o dodjeli i korištenju službenih vozila i korištenju privatnih vozila u službene svrhe u HP.

Nadalje, u predmetnom dopisu navedeno je da je dužnosnik osim predmetnih iznosa u 2018.g. primio i jednokratnu prigodnu nagradu u iznosu od 500,00 kuna ( 21. ožujka 2018.g.), jednokratnu prigodnu nagradu u iznosu od 1.000,00 kuna ( 21. svibnja 2018.g.) te obračune bez isplate za dar u naravi-službeni automobil i to: 31. siječnja 2018.g. u iznosu od 5.434,16 kuna, 28. veljače 2018.g. u iznosu od 5.434,16 kuna, 30. ožujka 2018.g. u iznosu od 5.434,16 kuna, 30. travnja 2018.g. u iznosu od 1.630, 25 kuna, 30. svibnja 2018.g. u iznosu od 1.997,07 kuna, 29. lipnja 2018.g. u iznosu od 1.727,39 kuna, 31. srpnja 2018.g. u iznosu od 2.725,46 kuna, 31. kolovoza 2018.g. u iznosu od 3.036,44 kune, 28. rujna 2018.g. u iznosu od 3.050,72 kune, 31. listopada 2018.g. u iznosu od 3-048,68 kuna i 30. studenog 2018.g. u iznosu od 3.075,49 kuna.

Očitovanju trgovačkog društva HP- Hrvatska pošta d.d. (u nastavku teksta: HP d.d.) prileže i izvadak iz Ugovora o pravima i obvezama dužnosnika Mate Mišetića, člana Uprave od 12. listopada 2017.g., kojim se člankom 7. HP d.d. obvezuje članu Uprave dati na korištenje bez ograničenja službeni automobil i službeni mobilni telefon te snositi troškove vezane uz njihovo korištenje dok se člankom 12. utvrđuje da član Uprave ima pravo na prigodne nagrade u visini i pod uvjetima kako je to utvrđeno internim aktima za radnike društva, u skladu s propisima o porezu na dohodak. Nadalje, dostavljen je i izvadak Ugovora o pravima i obvezama člana Uprave od 11. listopada 2018.g., sklopljen među istim ugovornim stranama, kojim se člankom 12. utvrđuje da član Uprave ima pravo na prigodne nagrade u visini i pod uvjetima kako je to utvrđeno internim aktima za radnike društva, u skladu s propisima o porezu na dohodak te da ima pravo na godišnju nagradu koje će mu društvo isplatiti u dobrovoljni mirovinski fond po izboru društva, u visini 100% iznosa neto plaće. Isto tako, dostavljen je i izvadak Pravilnika o dodjeli i korištenju službenih vozila i korištenju privatnih vozila u službene svrhe u HP d.d., koji je donijela Uprava na sjednici održanoj dana 8. studenoga 2017.g., kojim je za člana Uprave određeno radno vrijeme korištenja službenog vozila od 00,00 – 24,00 sati, s mogućnošću korištenja u privatne svrhe, bez evidencije privatnih kilometara, viša srednja klasa, srednja klasa, izvadak iz Kolektivnog ugovora za radnike HP d.d., sklopljen dana 08. prosinca 2017.g. između navedenog trgovačkog društva te Hrvatskog sindikata pošte i Republičkog sindikata radnika Hrvatske, kojim se u članku 61. poslodavac obvezao isplatiti jednokratnu prigodnu nagradu u iznosu od 500,00 kn neto radnicima koji na dan 1. ožujka 2018.g. budu u radnom odnosu te se obvezao isplatiti jednokratnu prigodnu nagradu u iznosu od 1.000,00 kn neto radnicima koji na dan 1. svibnja 2018.g. budu u radnom odnosu.

Dužnosnik je izvješćima o imovinskom stanju, koja je podnosio Povjerenstvu, navodio da navedenu dužnost obnaša profesionalno uz navođenje podatka o visini plaće za njezino obnašanje.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik obnašao predmetnu dužnost do 10. listopada 2021.

Povjerenstvo utvrđuje da u dva ugovora, koje je dužnosnik sklopio s trgovačkim društvom HP d.d. u 2017.g. i 2018.g., postoje odredbe kojima je ugovoren primitak prigodne nagrade. Također, iz odredbi sklopljenih Kolektivnih ugovora za radnike HP d.d. u 2017.g. za sve osobe koje su u radnom odnosu u navedenom trgovačkom društvu na određeni dan nastaje pravo isplate jednokratne prigodne nagrade, dok su isplate prigodnih nagrada u 2018.g. i 2019.g. svim radnicima koji su u radnom odnosu na određeni dan bile izvršene na temelju odluka Uprave navedenog trgovačkog društva, čime su također bili obuhvaćeni članovi Uprave trgovačkog društva HP d.d.

Povjerenstvo ističe da je odredba članka 7. točke d) ZSSI-a striktne i objektivne prirode te je stoga nebitno je li dužnosnik osobno utjecao odnosno poduzimao radnje s ciljem da se donesu navedeni akti koji predviđaju navedene dodatne primitke i da mu se isti isplate, već se postojanje ili ne postojanje dužnosnikovih radnji s tim ciljem može vrednovati prilikom ocjene težine povrede.

Nadalje, ugovorne odredbe te odredbe kolektivnog ugovora kao i odredbe svih podzakonskih akata, odnosno općih akata trgovačkih društava, te pojedinačne odluke trgovačkih društava ne smiju biti suprotne odredbama ZSSI-a u dijelu u kojem je propisana izričita zabrana, pa stoga ne mogu poslužiti niti kao pravni temelj za isplatu ovim Zakonom propisanih nedopuštenih primitaka, odnosno dužnosniku nisu mogle biti isplaćene dodatne naknade, neovisno o tome što je to proizlazilo iz odredbi navedenih pojedinačnih i općih pravnih akata.

S obzirom na tumačenje Visokog upravnog suda Republike Hrvatske, dužnosnik koji prima plaću za obnašanje javne dužnosti ne smije istodobno ostvarivati druge primitke, koji ujedno ne predstavljaju naknadu stvarnih troškova obnašanja dužnosti.

Sve druge isplate koje se isplaćuju pored plaće od strane tijela javne vlasti u kojem obnaša dužnost, predstavljaju dodatnu naknadu, zabranjenu člankom 7. stavkom točkom d) ZSSI/11-a.

Dodatne naknade odnose se na prigodne nagrade koje se isplaćuju do propisanog iznosa, kao što su božićnica, uskrsnica, dar za djecu, regres za godišnji odmor te druge jednokratne nagrade, ali i svi drugi primici koje pored plaće ostvaruju dužnosnici za obnašanje javne dužnosti te proizlaze iz obnašanja dužnosti, kao što su primjerice uplate u dobrovoljni mirovinski fond.

U ovome je slučaju iz prikupljenih podataka utvrđeno da su dužnosniku Mati Matišiću istovremeno uz primanje plaće za obnašanje dužnosti član Uprave trgovačkog društva HP-Hrvatska pošta d.d. u 2018. isplaćene prigodne nagrade dana 21. ožujka 2018.g. u iznosu od 500,00 kuna, 21. svibnja 2018.g. u iznosu od 1.000,00 kuna i 20. prosinca 2018.g. u iznosu od 2.500,00 kuna te da je u dobrovoljni mirovinski fond dana 17. prosinca 2018.g. uplaćen iznosu od 16.184,62 kuna, čime je došlo do povrede članka 7. točke d) ZSSI-a

Slijedom navedenog, Povjerenstvo je odlučilo kao u točki I. izreke ove Odluke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 7. točke d) Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnosti da je dužnosnik ostvario dvije vrste nedopuštenih primitaka kao i visinu plaće koju dužnosnik prima za obnašanje predmetne dužnosti.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Kao okolnost koja je utjecala na izricanje niže sankcije unutar zakonom propisanog raspona, Povjerenstvo je uzelo u obzir visinu primljenih dodatnih naknada kao i činjenicu da dužnosnik nije poduzimao radnje s ciljem donošenja pravnih akata temeljem kojih su mu navedene naknade isplaćivane.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 4.000,00 kn, koja će trajati 4 mjeseca te će se izvršiti u 4 uzastopna mjesečna obroka, svaki u pojedinačnom iznosu od 1.000,00 kn.

Slijedom navedenog, Povjerenstvo je donijelo odluku kako je navedeno točki II. ove Odluke.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Mate Mišetić, osobnom dostavom

3. Objava na internetskoj stranici Povjerenstva

4. Pismohrana